**Adatvédelmi útmutató hallgatóknak**

**a szakmai gyakorlat/terepgyakorlat megvalósításához**

(1) Valamennyi hallgató köteles megkötni az intézménnyel (ahol a gyakorlatát tölti) az ún. Hallgatói gyakorlati megállapodást (HGYM). A kialakult veszélyhelyzetben megvalósuló gyakorlatok esetében a HGYM aláíratása a szokásos módon nem tud megvalósulni, ezért annak „aláíratását” a következő módon fogadjuk el:

a hallgató emailen keresztül megküldi a dokumentumot „aláírásra” az intézmény vezetőjének, aki a hallgatónak címzett válaszemailben leírja, hogy a megállapodás tartalmát megismerte és annak valamennyi pontjával egyetért, így az aláírást helyettesítendő, jóváhagyja azt, a hallgató annak betartásával megkezdheti gyakorlatát az intézményben. Az erről szóló emailt kell majd a hallgatónak feltöltenie/leadnia a gyakorlata végén a portfólióval.

(2) Tekintettel arra, hogy a hallgatói gyakorlatot a digitális oktatás/távolléti munkavégzés keretében kell teljesíteni, annak megvalósítása során a hallgató olyan személyes adatok birtokába kerülhet, amelyek elengedhetetlenek a fogyatékos gyermek, tanuló, felnőtt elektronikus úton történő eléréséhez, részére konzultáció, fejlesztés, tájékoztatás biztosítása érdekében a gyakorlatvezető felügyelete mellett. Ehhez adott esetben szükség lehet pl. a fiatal/szülő email címére, valamely közösségi média felületen használt felhasználónevére (elérhetőségére) vagy akár telefonszámára.

Az adatvédelmi szabályoknak megfelelően két dokumentum elkészítése szükséges az érintett(ek) adatainak a kezeléséhez, ezek a **Hozzájárulás adatátadáshoz és adatkezeléshez** és az **Adatkezelési tájékoztató.**

Amennyiben a hallgató birtokába kerül bármilyen engedélyköteles/személyes adat/kapcsolatfelvételhez szükséges elérhetőség bármely felületen (email cím, telefonszám, közösségi média elérési név/cím), abban az esetben a szülőnek hozzájárulást kell adnia a hallgatónak, hogy kezelheti az ő adott adatait. Ezt a **Hozzájárulás adatátadáshoz és adatkezeléshez** című dokumentum megküldésével tudjuk segíteni, amit a hallgatónak testre kell szabnia az adott adatátadáshoz. A hozzájárulást a szülő egy hozzájáruló email megküldésével tudja megtenni, amelyben leírja, hogy megismerte a hallgató által megküldött dokumentumot és az abban foglaltak alapján hozzájárul az adatkezeléshez, valamint az általa véglegesített nyilatkozatot (aláírás nélkül) csatolja a levélhez. Ezzel együtt, tudomásulvétel céljából meg kell küldeni a szülőnek az **Adatkezelési tájékoztatót** is. Az adatkezeléshez való hozzájárulás, valamint a tájékoztató tudomásulvétele válaszemail formájában kell hogy megérkezzen a hallgatóhoz, *lehetőleg az ő elte-s email címére*.

Javasoljuk, hogy a hallgatók a gyakorlat keretében a családokkal, fogyatékos személyekkel való kapcsolattartáshoz kifejezetten erre a célra létrehozott csatornán (Skype, Messenger stb.) keresztül tartsák a kapcsolatot.

Jelen útmutatóhoz mellékelünk egy **Hozzájárulás adatátadáshoz és adatkezeléshez** mintát (amelyen a fogyatékos személy gondviselője nyilatkozik), valamint egy **Adatvédelmi tájékoztató** mintát, amit testreszabást követően a hallgató állít ki és küldi tájékoztatásul a szülőnek.

Mindkét dokumentumot a **valós helyzetre kell igazítani, azok csupán minták.**

A gyakorlat során a hallgató nem készíthet felvételt a személyes konzultációkról, csak a résztvevők előzetes tájékoztatását és beleegyezését követően.

A hallgató csak a gyakorlat végéig tárolhatja a vele megosztott bizalmas/személyes adatokat, azokról nem készíthet másolatot, nem oszthatja meg másokkal, a gyakorlat lezárását követően törölnie kell őket minden adathordozóról.

Az adatkezeléssel kapcsolatos dokumentumokat a hallgatónak kell megőriznie a félév végéig, azokat nem kell feltöltenie semmilyen online felületre (kivételt képez a Hallgatói gyakorlati megállapodás).

Minden más esetben a hallgatónak követnie kell és betartani a szakmai gyakorlóhely adatvédelmi irányelveit, gyakorlatát.

Budapest, 2020. április 6.